Fjell kirke (Øygarden)

**Fjell kirke** er en langkirke fra 1874 på Fjell i Øygarden i Vestland fylke. Dagens kirke er trolig den tredje eller fjerde kirken på stedet. Den forrige kirken var en tømmerkirke fra 1600-tallet. Den første var trolig en stavkirke fra middelalderen.

Byggverket er i tre og har 700 plasser.

## Historie

I historiske skrifter er det omtalt kirke på Fjell tidligst i 1338. Etter dette har man nedtegnet at en trekirke ble revet her i 1795, noe som gjør det mindre sannsynlig at det var den samme kirken som ble beskrevet over 450 år tidligere. Noen nedriving og gjenoppbygging i denne perioden er imidlertid ikke skriftlige kilder på, men det er omtalt reparasjoner av en kirke i tømmer på slutten av 1600-tallet. I omtale av ytterligere reparasjoner i 1722 nevnes også et tårn. I perioden 1680 til 1722 ble det gravlagt døde under kirkegulvet, det var i hovedsak vel bemidlede sogninger som sikret seg dette. Skikken ble ikke forbudt før i 1805, og likkistene ble ikke fjernet da man bygget ny kirke, og de ble stående helt til man rev den andre kirken i 1875 og samlet disse i en fellesgrav på sørsiden av kirken.

Man rev nemlig ikke hele kirken i 1795, for skipet i den gamle kirken ble brukt som kor, mens et nytt skip ble reist på østsiden og kirketårnet i enden av koret. Den nye kirken sto ferdig i 1796. Allerede i 1820 omtales kirken som dårlig vedlikeholdt i en visitasmelding, og i 1844 noterte sogneprest Claus Severin Frimann Reimers at «Der har iaar været foretaget en betydelig, men høist fornøden Reparation paa dens Gulve og Tag». Som i mange andre sogn på denne tiden var kirken i privat eie, noe som kan forklare at vedlikeholdet ble begrenset til et minimum. Byggematerialene var imidlertid ikke i verre forfatning enn at de ble gjenbrukt til reising av skolehus på Skoge og Snekkevik. Sistnevnte er fortsatt intakt.

## Interiør og inventar
Glassmalerier i korvinduene fungerer som alterbilde. Motivet er korsfestelsen. Maleriene rundt korbuen ble utført av Bjørn Tvedt i 1962. Prekestolen og døpefonten er på alder med kirken. Kirken fikk nytt orgel i 1996 (opus 1060 fra Verschueren). De to klokkene er støpt av Laxevaags Værk.

Kirken inneholder i dag et gammelt alterskap fra 1400-tallet. Etter reformasjonen hadde helgenbilder ikke lenger samme status. På et tidspunkt ble altertavlen fjernet fra kirken, solgt på auksjon og havnet hjemme hos den tidligere lensmannen Peder Christoffersen Lie. I 1962 fikk distriktslege Arnljot Gjelstein vite om dette gamle alterskapet som var stuet bort i en gammel løe, og han fikk sendt det inn til Riksantikvaren for vurdering. Det var da i nokså dårlig forfatning, men man klarte likevel å hente frem igjen de opprinnelige maleriene ved å fjerne malingslag. Dørene viser bilde av St. Olav og St. Sunniva. I midten er det satt inn et maleri som viser nattverden. Bildet er malt av Ole Berenthardus i 1843.

## Sogneprester i Fjell

* Anfin Rolandsen, 1587-1605
* Morten Johannesen, 1606–1614
* Willum Hansen Guldager, 1614–1630
* Niels Jørgensen, 1630–1640
* Søren Christensen Aarvig, 1640
* Anfin Johannesen Breder, 1640–1674
* Søren Anfinsen Breder, 1674–1696
* Nicolai Stabel, 1696–1705
* Otte Fredrik Warberg, 1705–1728
* Henrik à Møinichen, 1728–1740
* Henrik Steuner, 1741–1748
* Henrik Mathias Gjertsen, 1748–1766
* Nathanael Sunde, 1766–1786
* Philip Fleicher, 1787–1791
* Hugo Frederik Hjorthøy, 1791-1812
* Andreas Dass Lund, 1813-1818
* Gerhard Geelmuyden Castberg, 1818-1820
* Ole Bech Moss, 1821-1826
* Christian Bøschen, 1827-1832
* Johan Fritzner Greve, 1833-1841 (fortsatte i Sund sogn frem til 1883) 
* Claus Severin Frimann Reimers, 1842-1851
* Peder Christian Bech Lund, 1852-1862
* Iver Hirschholm Bentzen, 1863-1870
* Johan Nordahl Brun von der Lippe, 1871-1879
* Wilhelm Frimann Koren, 1879-1890
* Torleif Fretheim, 1891-1894
* Mads Olson Ramstad, 1894-1923
* Emil Georg Storesund, 1929-1937
* Ingolf Anderson Boge, 1937-1943
* Knut Øygard, 1946-1951
* Alf Bjørnson Danielsen, 1951-1958
* Jakob Bergfjord Utkilen, 1958-1981
* Per Fimreite, 1981-1984
* Trygve Øvstebø, 1985-1993
* Erling Kopperud, 1994-2007
* Terje Aannerød, 2007-2019

Frem til 1841 hadde Sund felles sogneprest med Fjell sogn.

## Referanser


## Litteratur
* 
* 
* 
* 

## Eksterne lenker
* 
* Fjell kirkelige fellesråd
* 
* DIS Hordaland
* Jan Brendalsmo: Kildegjennomgang: Middelalderske kirkesteder i Hordaland fylke (Riksantikvaren, 2016), s. 138–139